Камал театры Дания Нуруллинаның юбилей кичәсенә чакыра

	26 ноябрьдә 18.00 сәгатьтә Г.Камал исемендәге Татар дәүләт Академия театрының зур сәхнәсендә Россиянең атказанган, Татарстанның халык артисткасы Дания Нуруллинаның юбилей кичәсе уза. Кичә программасында Камал театры репертуарының “Зәңгәр шәл”, “Үлеп яратты”, “Качаклар” һәм “Дивана” спектакльләреннән өзекләр күрсәтелә.	 Артистканы юбилее белән дуслары һәм коллегалары: Россиянең халык артисткасы, опера җырчысы Зилә Сөнгатуллина, Татарстанның халык артисты Әсхәт Хисмәтов, язучы Ркаил Зәйдулла, язучы, Татарстан Республикасының Дәүләт советы депутаты Рәзил Вәлиев, җырчы, халыкара конкурслар лауреаты Айгөл Хәйри һәм Камал театрының яшь актерлары Ришат Әхмәдуллин һәм Раил Шәмсуаров тәбриклиләр. Шулай ук кичә программасында Татарстан Республикасының дәүләт җыр һәм бию ансамбле, “Казан” бию ансамбле, “Сөембикә” журналы, Казан хореография көллияте, М.Гафури исемендәге Башкорт академия драма театры, татар театрлары, Татарстан Республикасының Театр эшлеклеләре берлеге чыгышлары, Парижда (Франция) яшәүче дусларыннан видеокотлаулар, яңа китапны презентацияләү һәм башка күп кенә сюрпризлар көтелә. Билетларны театр сайтында “Афиша” сәхифәсендә алырга мөмкин: kamalteatr.ru. Касса телефоны: (843) 293-03-74. ММЧ өчен аккредитация: 293-83-18, kamal.press@tatar.ru ***
Дания Нуруллина 1946 елның 23 августында Казан шәһәрендә туа. 1966 елда Казан театр училищесын тәмамлый һәм Татар академия театрына кабул ителә. Төрле үзенчәлекле характерларны оста тасвирлаучы, темпераментлы, психологик кичерешле артистка.

Рольләре: Ирина — «Баһадирлар» (Н.Погодин); Сай­ра — «Ир-егетләр», Дания — «Илгизәр + Вера», Саҗидә — «Хушыгыз!», Гөрпинә — «Гөргөри кияүләре», Хәдичә - «Алты кызга бер кияү», Хәнифә - «Дивана» (Т.Миңнуллин); Чәчәк — «Кол Гали» (Н.Фәттах); Варя — «Бер төн» (Б.Горбатов); Зәмзәмбану — «Ташкыннар» (Т.Гыйззәт); Катэ — «Хатыннар гайбәте» (К.Гольдони); Наилә — «Үзеңә хыянәт итсәң» (Д.Вәлиев); Дилфүзә — «Кичер мине, әнкәй!» (Р.Батулла); Саҗидә — «Казан сөлгесе», Мәрфуга — «Зәңгәр шәл» (К.Тинчурин); Смеральдина — «Болан-Патша» (К.Гоцци); Йолдыз — «Туй алдыннан» (Х.Вахит); Гөлбану — «Хуҗа Насретдин» (Н.Исәнбәт); Авдотья Васильевна — «Җимерелгән бәхет» (А.Островский); Сәлимә — «Әни килде» (Ш.Хөсәенов); Мөршидә — «Мин төш күрдем» (З.Хәким); Люция — «Баскетболист» (М.Гыйләҗев) һ.б. 
	---	
Камал театры

	№ --- | 25.11.2016	


